정조 21년
丁巳七月十二日卯時上御熙政堂藥房入診大臣備局堂上引見入侍時藥房提調趙宗鉉副提調洪明浩行右承旨洪仁浩左副承旨李勉兢假注書吳泰曾事變假注書曺錫中記事官金景煥記注官金良倜右議政李秉模戶曹判書金華鎭工曹判書金文淳行上護軍金持默行吏曹判書閔鍾顯行大護軍李秉鼎禮曹判書李時秀右參贊沈煥之行大護軍趙心泰兵曹判書李祖源開城府留守黃昇源刑曹判書趙尙鎭行護軍徐龍輔李書九掌令朴道翔校理李羲甲醫官柳光翼金孝儉金光國白成一李周憲李敏德李惟鑑吳仁豐以次進伏訖上曰守令邊將初仕人旣有入侍之命則所當隨入於承宣之後而留在閤外不卽入來承旨何如是知委擧行耶史官出去率入可也賤臣承命出傳與會寧府使李潤謙洪州牧使金履鎬鐵山府使權琇淮陽府使李羽晉鍾城府使沈鏗珍山郡守金直休樂安郡守李元臣熙川郡守金儀祥杆城郡守朴敦浩廣州判官金啓濂龍潭縣令金載七鎭川縣監李顯昱淸河縣監李顯正連山縣監金熙澤玉果縣監兪漢寬燕岐縣監尹商欽堤川縣監李喆祚光陵參奉趙學春泰陵參奉李儒亨禧陵參奉李永錫禮賓參奉鄭漢喆順康園守奉官南建九偕入進伏邊將諸人列立階下秉模曰守令邊將初仕人旣有來待之敎而不善知委未免入侍之遲滯當該承旨推考何如上曰依爲之出擧條上曰昨今以來頓有秋氣矣秉模曰處暑已過一旬涼生宜矣秉模曰近日晨夜頗有涼意聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣宗鉉曰醫官使之入診何如上曰置之可也上曰守令序班會寧府使當就鄕宰之座而乃反後於侍從守令此是司謁不善導之致爲先令政院捉囚可也仍命書榻敎曰當該司謁令攸司科治秉模曰近來雨暘京畿則適中而嶺南尙未免惜乾之患矣上曰連接嶺啓尙未得雨雖以關東之豐稔其蔚珍平海之接壤於嶺南處獨被旱乾之災爲南民豈不悶然乎秉模曰嶺啓初六以後姑無更來其間得雨猶可蘇枯矣上敎勉兢曰守令署經必使今日內盡爲之地可也秉模曰都目大政也臣於昨夜僅一披覽未得詳看姑未知其如何爲之矣上曰守令入侍時玉堂臺諫見其堪任與否隨事論陳爲可須勿俯伏加意周察也秉模曰此平安監司朴宗甲狀啓也以爲本道各邑穀簿有偏多偏少之弊而在前各邑會減不足之數以該邑他衙門穀有裕者相換矣乙卯年因啓下關衙門相換一切禁斷故軍餉補餉之會減不足者不得不移減於附近邑有裕處則越二三邑而行數百里轉移之政雖居間年在所難愼況一年二三次則民邑之痼弊莫大於此直路軍餉之放下不足者以該邑他衙門有裕穀中換其名色許以去來俾除轉移之弊則庶爲矯救之道請令廟堂稟旨分付矣本道事勢誠如狀辭而任其去來無所關由則有違年前定式之意使之參量會減之實數及他衙門穀相換之多少定以幾包枚報本司此後不得不相換之時亦必論報後擧行之意分付何如上曰依爲之出擧條秉模曰卽見京畿監司李在學報備局辭緣則以爲華城校吏每年料米二百石零以安城等七邑所在均廳軍作米取耗輸送而馱價不爲磨鍊昨年耗條尙未輸送以會付公穀定式會減爲辭矣馱價會減果是不可已之事而第念此穀分在七邑輸送之際似不無爲弊之端華城城內所在廣州倉穀耗條依前還屬於華城使之從便取用於校吏支放之需則事甚便好以此分付於該道臣及華城留守廣州留守處前劃安城等邑均廳軍作米置之何如上曰依爲之當初許劃爲南城保障也今旣還屬於華城其請代之方問于守臣筵退後草記可也出擧條上敎心泰曰七邑耗條之移劃於本府果在於何年而當初之移來移去緣何委折耶心泰曰廣州倉在本府城內故初則取耗添補於本府吏校支放矣昨年因廣州留守狀請還屬廣州故本府支放以安城等七邑耗條移充而輸來之際馱價無所磨鍊故與畿營有請劃之事矣上曰雖曰廣州之倉旣在本府內則以此取用固好何必貽弊於七邑乎予於華城事必欲無一貽弊之端依前以廣州耗條取用之意出擧條好矣至於廣州不足之數豈無從他變通之策乎上曰禮判緣何懸病乎秉模曰聞是實病云矣上曰刑判之以本曹坐起懸頉於次對事未前有除非特敎開坐而輒以曹坐懸頉則有實職備堂將無入於賓對矣豈有如許體例乎刑判向來之疏極駭然矣旣以律文爲言故屬之執藝之義雖爲賜批以外面驟看則身爲重宰殆若右袒妓流無難登聞國綱朝體壞了無餘刑判之疏左相豈有不知之理予則以爲如何矣若其本事則醫官醫女有若奴主之分筵稟科治有非自下之移文則於此而曰如此如彼其可成說乎實則出於昧例之致今番賓筵之懸頉亦可推知矣且我國胥吏之國也設令堂上不知格例下輩擧行安敢若此本曹書吏嚴杖懲礪備局吏則有司堂上懲治可也仍命書榻敎曰備局堂上權禁推又命書榻敎曰當該有司堂上推考下吏令攸司科治秉模曰次對座目以本司進不進單子修入故似未及更問去就而然矣書九曰次對命下之後更問進不進而修入單子矣華鎭曰江原監司徐有防狀啓歙谷麟蹄兩邑鄕校鐵原褒忠祠位田免䅋事今當覆啓矣各道校院免稅之未及準受者非獨此道爲然而事係久遠虛實易蒙有不可一一許施且考曹上收租案則與道啓不無相左之端置之何如上曰依爲之出擧條上曰此等事之每每請劃予常以爲非矣無論宮房校院輒稱有未準之結或云空閑而圖出立案或云陳荒而買得新墾方今民齒日繁田野皆闢則豈有無主之土尙有遺利乎其所給價之說亦豈盡信今若一任其幻僞而售奸則諸路校院之請劃殆無歲無之戶曹元帳付之漸縮未始不由於此等處矣宮房折受之汰其濫雜卽丙申初政之一也而不但郡邑之田政自有其條以至村野之橫徵亦無其患實效之著久而後知矣今者東伯之以三邑校院事一時請劃甚不當矣此後則此等猥屑之習一切防禁不可已矣秉模曰聖敎至當矣校院結數元有定式當初立經陳紀必無罅漏設有虧欠必自營邑區劃每每煩聞誠極未安矣上敎漢豐曰鷹峯補土之役何當爲之漢豐曰已以今月卄六日涓吉矣上曰此等之役不煩戶曹經費而至於今番宗廟石橋之役當自戶曹區劃乎華鎭曰然矣上曰宗廟墻垣修改當於何間擇日乎華鎭曰土石準備然後方可始役當在涼生之後今番橋圮亦車牛運石之致矣上曰橋役何當告功漢豐曰似在十六日間矣上曰秋展謁當在不日橋役必從速竣完可也上曰守令進前諸守令以次進奏職姓名上敎潤謙曰下去勉爲之敎鏗曰年今幾何鏗曰六十三矣上曰聞其貧甚昨於吏判有所諭矣以此衰齡似難遠赴矣上曰畿邑武弁守令中有未經邊地者乎漢豐曰有竹山府使矣上曰鍾城府使沈鏗畿邑武弁守令未經邊地人中今日政相換出榻敎敎羽晉曰作宰幾處羽晉曰旌義固城扶安矣敎履鎬曰作宰幾處履鎬曰聞慶醴泉長城廣州判官矣敎琇曰爾是初邑乎琇曰曾經興海矣敎直休曰先正文集將改印乎直休曰姑未及矣敎元臣曰鄕貫何處登科幾年元臣曰住在丹城而癸卯參榜矣敎儀祥曰爾誰之族儀祥曰故府使臣持祥之弟矣敎敦浩曰曾經何邑敦浩曰洪川縣監矣敎啓濂曰最初作宰爲何邑啓濂曰燕岐縣監矣敎華鎭曰啓濂之爲廣判勝在杆城而杆城聞已蘇弊云矣敎載七曰至親爲誰載七曰前校理金銑爲最近親矣敎顯昱曰至親爲誰顯昱曰顯澤之弟也敎顯正曰年爲幾何顯正曰年今六十矣上曰是誰之親勉兢曰顯道之弟也敎熙澤曰爾家安東距連山幾里熙澤曰五百餘里矣上曰淸河較近乎熙澤曰不過數百里矣上命書榻敎曰淸河縣監李顯正連山縣監金熙澤令該曹口傳相換敎漢寬曰見爾所帶如見故相故相爲說書時常着此帶仍陞司書又加銀飾矣如爾可謂老成人典刑矣敎商欽曰爾是初邑乎商欽曰然矣敎喆祚曰爾誰之親喆祚曰故承旨壽勛之子矣上曰想其爲春坊時知其爲眞實人矣初仕人以次進奏職姓名敎學春曰爾果長於詩文矣敎儒亨曰爾誰之親儒亨曰故承旨壽鳳之孫也敎永錫曰爾誰之親永錫曰故參判敬養之姪矣上曰頗了了矣上敎仁浩曰邊將諸人自階下問其職姓名退送可也上曰臺諫進前道翔進前上曰啓辭只擧結語可也道翔曰請寢李汝莭定配之命更令王府嚴覈取服施以當律上曰不允出擧條道翔曰新除授持平柳相祚時在慶尙道安東地請斯速乘馹上來事下諭上曰依啓出擧條上曰年旣老矣習於事矣纔從嶺外來雖邑弊民瘼悉陳無隱可也道翔曰民邑之事豈無可言而只尺筵席有難倉卒仰對矣上曰筵退後以文字敷陳亦何不可乎羲甲曰聖人辭敎命令非但奉行於一時實爲模範於萬世固宜順物而當理不可因事而激惱也明矣以再昨日處分言之金履永定配之命已是過中而又因履永之處分至有尹永僖館職除授之命此尤豈不萬萬過中耶永僖之尙不勘其罪已是失刑之大者矣上曰所陳亦時體矣無畢其辭而直爲就座可也上曰承史就座上曰承史旣爲就座而玉堂豈獨進前乎羲甲曰如臣者忝叨三司之列固不敢謂之言事而顧其職則論思也伏願畢陳所懷上曰速爲就座可也羲甲曰再昨處分皆出於過加激惱實有欠於大聖人包容之道矣永僖豈得無罪上曰尹永僖何嘗有罪伊後朴奎淳之事又是政院之私酬酢至登章奏轉相葛藤此雖緣於左相之當初偏護以至此激成而豈不有關於朝象乎秉模曰金履永之疏就其事實雖未知其十分穩當而投畀之典誠爲過中矣上曰玉堂無激之言好矣上敎宗鉉曰卿之筋力可堪赴燕之役乎宗鉉曰曾於己酉年猥膺此命到今十年之間恐難任事矣上曰豈可再勞乎命書榻敎曰違牌臺諫許遞今日政差出待下批牌招察任命退諸臣以次退出